የከተራና የጥምቀት በዓላት በሰላም እንዲከበሩ ዝግጅቱን ማጠናቀቁን የአዲስ አበባ ፖሊስ ኮሚሽን አስታወቀ
በጋዜጣው ሪፖርተር አዲስ አበባ ፦ የዘንድሮው የከተራና የጥምቀት በዓላት በሰላም እንዲከበሩ ዝግጅቱን አጠናቆ ወደ ስራ መግባቱን የአዲስ አበባ ፖሊስ ኮሚሽን አስታወቀ። ህብረተሰቡ ለፀጥታ ስራው ስኬት እያደረገ ያለውን ትብብር አጠናክሮ እንዲቀጥል ጥሪ አቅርቧል።ኮሚሽኑ የከተራና ጥምቀት በዓላት በሰላም እንዲከበሩ ለማስቻል ያደረገውን ዝግጅት አስመልክቶ በሰጠው መግለጫ፣ የዘንድሮው የከተራና የጥምቀት በዓላት ያለ ችግር በሰላም እንዲከበሩ በቂ ዝግጅት አድርጎ ወደ ስራ ገብቷል።ኮሚሽኑ በዓላቱ በሰላም ተጀምረው እንዲጠናቀቁ ለወንጀል እና ትራፊክ አደጋ መከላከል ተግባሩ ልዩ ትኩረት በመስጠት በርካታ የሰው ኃይል ማሰማራቱን ገልፆ ፣ በታቦት ማደሪያ ስፍራዎች በተለይም በርካታ የበዓሉ ታዳሚዎች በሚገኙበት ጃን ሜዳ ጊዜያዊ ፖሊስ ጣቢያ ተከፍቶ አገልግሎት እንደሚሰጥ ገልጿል።ኮሚሽኑ ከበዓሉ መንፈስና ከህገ-መንግስቱ እንዲሁም ከህግ ጋር የሚቃረኑ የሌላን ወገን መብት የሚጋፉ መልዕክቶችም ሆኑ ድርጊቶች ፍፁም ተቀባይነት እንደሌላቸውና ይህን ሲፈፅሙ በሚገኙ ላይ በህግ አግባብ እርምጃ እንደሚወስድም አስታውቋል።ርችት መተኮስ ለፀረ-ሰላም ኃይሎች ምቹ ሁኔታን የሚፈጥር በመሆኑም ርችት መተኮስ ፍፁም የተከለከለ መሆኑን ገልጿል። በዓሉ በሚከበርበት ስፍራ ምንም አይነት የጦር መሳሪያ፣ ተቀጣጣይም ሆነ ስለት ነገሮችን ይዞ መንቀሳቀስ ክልክል እንደሆነ አመልክቶ ፣ የበዓሉ ታዳሚዎች   ሁኔታዎችን በአግባቡ ተገንዝበው ለፍተሻ ትብብር እንዲያደርጉ ጠይቋል። በዓሉ በሰላም እንዳይከበር አንዳንድ ፀረ-ሰላም ኃይሎች የብሔር ግጭት ለማስነሳት እንደሚንቀሳቀሱ ህብረተሰቡ ተገንዝቦ አስፈላጊውን ጥንቃቄ ሊያደርግ እንደሚገባ አሳስቧል።ታቦታት በሚያልፉበት ወቅትም አሽከርካሪዎች የፀጥታ አካላት ለሚሰጧቸው ትዕዛዝ የተለመደ ትብብራቸውን እንዲያደርጉ ጥሪው አቅርቧል።ህብረተሰቡ በማንኛውም ወቅት ከፀጥታ ስራ ጋር ተያያዥ እና አጠራጣሪ ነገሮች ሲያጋጥሙትም ጥቆማ ለመስጠት እንዲሁም የፖሊስ አገልግሎትን ለማግኘት በስልክ ቁጥር 01-11-26-43-77 ፣
01-11-26-43-59 ፣
01-18-27-41-51 ፣
01-11-11-01-11 እና በ991 ነፃ የስልክ መጠቀም እንደሚችል አስታውቀዋል።